Skatteministeriet, 8. oktober 2012 J. nr. 12-0177381.

Udkast

**Forslag**

til

Lov om ændring af lov om afgift af stenkul, brunkul og koks m.v. og lov om kuldioxidafgift af visse energiprodukter [[1]](#footnote-1))

(Tilpasninger som følge af at større affaldsforbrændingsanlæg indgår i CO2-kvotesektoren fra og med 2013)

**§ 1**

I lov om af afgift af stenkul, brunkul og koks m.v., jf. lovbekendtgørelse nr. 1292 af 17. november 2010, som ændret senest ved § 5 i lov nr. 481 af 30. maj 2012, foretages følgende ændringer:

1. *§ 5, stk. 3, 6. pkt.,* ophæves, og i stedet indsættes:  
    ”Hvis det faktiske energiindhold i affaldet, jf. 4. pkt., ikke opgøres i forbindelse med opgørelsen af udledt CO2, jf. lov om CO2-kvoter, opgøres den afgiftspligtige mængde for virksomheder, som er omfattet af bilag 1 til denne lov, og som producerer både varme og elektricitet, som leveret varme ganget med energiindholdet i det afgiftspligtige affald divideret med det samlede energiindhold i brændslerne. Energiindholdet i det afgiftspligtige affald beregnes som summen af leveret varme, bortkølet varme og produceret elektricitet divideret med 0,85, hvorpå fratrækkes energiindholdet i andre brændsler, mens det samlede energiindhold i brændslerne beregnes som summen af leveret varme, bortkølet varme og produceret elektricitet divideret med 0,85. Hvis energiindholdet i andre brændsler, jf. 1., 3. og 7. pkt., ikke kan dokumenteres, anvendes energiindholdet nævnt i § 7, stk. 1.”
2. I *§ 5, stk. 3,* indsættes efter 9. pkt., der bliver 11. pkt., som *12.* og *13. pkt.*:

”Når der foretages opgørelse af det faktiske energiindhold, jf. 4. pkt., og opgørelsen dækker en periode, jf. lov om CO2-kvoter, som er af længere varighed end afgiftsperioden, foretages for hver af de af denne periode omfattede afgiftsperioder en foreløbig opgørelse af energiindholdet. Hvis der foreligger verificerede oplysninger om energiindholdet, jf. 4. pkt., i overensstemmelse med CO2-kvotelovgivningen for en afgiftsperiode, anvendes disse oplysninger ved opgørelsen for afgiftsperioden.”

1. I *§ 5, stk. 5*, indsættes som *4.-7. pkt*.:

”Hvis det faktiske energiindhold i den indfyrede mængde afgiftspligtigt affald for anlægget, jf. 1. pkt., ikke opgøres i forbindelse med opgørelsen af udledt CO2, jf. lov om CO2-kvoter, opgøres den afgiftspligtige mængde, hvoraf der skal betales afgift efter § 1, stk. 2, nr. 3, som om virksomheden ikke har tilladelse til udledning af CO2, jf. lov om CO2-kvoter. Virksomheder, som ikke kunne anvende reglerne i stk. 11, 2.-6. pkt., i perioden 2010-2012, kan dog heller ikke efterfølgende anvende disse regler. Når der foretages opgørelse af det faktiske energiindhold, jf. 1. pkt., og opgørelsen dækker en periode, jf. lov om CO2-kvoter, som er af længere varighed end afgiftsperioden, foretages for hver af de af denne periode omfattede afgiftsperioder en foreløbig opgørelse af energiindholdet. Hvis der foreligger verificerede oplysninger om energiindholdet, jf. 1. pkt., i overensstemmelse med CO2-kvotelovgivningen for en afgiftsperiode, anvendes disse oplysninger ved opgørelsen for afgiftsperioden.”

1. I *§ 5, stk. 6,* indsættes som *4.-8. pkt*.:

”Virksomheder, som i perioden 2010-2012 kunne anvende reglerne i stk. 11, 2.-6. pkt., om varmereduktion vedrørende den afgiftspligtige mængde for et anlæg, kan opnå en reduktion i den afgiftspligtige mængde for anlægget i overensstemmelse med disse regler divideret med 0,85. Hvis det faktiske energiindhold i den indfyrede mængde afgiftspligtigt affald for anlægget, jf. 1. pkt., ikke opgøres i forbindelse med opgørelsen af udledt CO2, jf. lov om CO2-kvoter, opgøres den afgiftspligtige mængde, hvoraf der skal betales afgift efter § 1, stk. 2, nr. 3, som om virksomheden ikke har tilladelse til udledning af CO2, jf. lov om CO2-kvoter. Virksomheder, som ikke kunne anvende reglerne i stk. 11, 2.-6. pkt., i perioden 2010-2012, kan dog heller ikke efterfølgende anvende disse regler. Når der foretages opgørelse af det faktiske energiindhold, jf. 1. pkt., og opgørelsen dækker en periode, jf. lov om CO2-kvoter, som er af længere varighed end afgiftsperioden, foretages for hver af de af denne periode omfattede afgiftsperioder en foreløbig opgørelse af energiindholdet. Hvis der foreligger verificerede oplysninger om energiindholdet, jf. 1. pkt., i overensstemmelse med CO2-kvotelovgivningen for en afgiftsperiode, anvendes disse oplysninger ved opgørelsen for afgiftsperioden.”

**§ 2**

I lov om kuldioxidafgift af visse energiprodukter, jf. lovbekendtgørelse nr. 321 af 4. april 2011, som ændret ved § 5 i lov nr. 722 af 25. juni 2010, § 5 i lov 1564 af 21. december 2010 og § 5 i lov nr. 625 af 14. juni 2011, foretages følgende ændring:

**1.** I *§ 5, stk. 2,* indsættes som *6.-15. pkt.*:

”Hvis affaldets faktiske emissionsfaktor, jf. 1. pkt., ikke opgøres i overensstemmelse med lov om CO2 kvoter, så anvendes en emissionsfaktor på 37,0 kg CO2/GJ for affaldet, jf. 1. pkt. Virksomheder, der anvender ikke bionedbrydeligt affald som brændsel, som har tilladelse til udledning af CO2, jf. lov om CO2-kvoter, og som foretager direkte opgørelse af tons udledt CO2 i overensstemmelse med lov om CO2-kvoter, skal uanset 1.-6. pkt. anvende denne direkte opgørelse som en opgørelse af den afgiftspligtige mængde CO2 for ikke bionedbrydeligt affald, hvoraf der skal betales afgift efter § 2, stk. 1, nr. 15. Der foretages dog fradrag i den afgiftspligtige mængde svarende til andelen af udledningerne, som vedrører produktion af elektricitet. Andelen beregnes efter fordelingsreglerne i § 7, stk. 1, i lov om afgift af stenkul, brunkul og koks m.v. Ved denne beregning opgøres energiindholdet i ikke bionedbrydeligt affaldsbrændsel som summen af leveret varme, bortkølet varme og produceret elektricitet divideret med 0,85 og derpå fratrukket energiindholdet i andre brændsler, mens kraft-varme-produktionen opgøres som summen af leveret varme og bortkølet varme. Derefter kan foretages fradrag i den afgiftspligtige mængde for varme, som forbruges af virksomheden selv, og som opfylder betingelserne for tilbagebetaling i § 9 a. Fradraget beregnes som en andel svarende til sidstnævnte varme divideret med den samlede produktion af varme, herunder bortkølet varme. Ved beregning af afgift efter § 2, stk. 1, nr. 15, på grundlag af den afgiftspligtige mængde opgjort efter 7.- 12. pkt. fradrages afgift for afgiftsperioden, som virksomheden ellers ikke har fradraget eller fået tilbagebetalt, på andre brændsler end ikke bionedbrydeligt affald for hvilke, der er udledt CO2 i overensstemmelse med lov om CO2-kvoter. Hvis opgørelsen efter lov om CO2-kvoter dækker en periode, som er af længere varighed end afgiftsperioden, og virksomheden derfor ikke før førstnævnte periodes afslutning kan foretage opgørelse af afgift, foretages for hver af de af den førstnævnte periode omfattede afgiftsperioder en foreløbig opgørelse af afgiften efter § 2, stk. 1, nr. 15. Hvis der foreligger verificerede oplysninger til brug for opgørelsen af den afgiftspligtige mængde i overensstemmelse med CO2-kvotelovgivningen for en afgiftsperiode, anvendes disse oplysninger ved opgørelsen for afgiftsperioden.”

**§ 3**

Loven træder i kraft den 1. januar 2013.

*Bemærkninger til lovforslaget*

*Almindelige bemærkninger*

*1. Indledning*

Med dette lovforslag foreslås forskellige tilpasninger af kulafgiftsloven og CO2-afgiftsloven som følge af, at en række større affaldsforbrændingsanlæg indgår i CO2-kvotesektoren fra og med 2013. Der er alene tale om tekniske tilpasninger i forbindelse med opgørelse af de eksisterende afgifter på affaldsforbrænding.

*2. Lovforslagets formål og baggrund*

Lovforslaget har til formål at tilpasse kulafgiftslovens og CO2-afgiftslovens regler for opgørelse af afgifter på affaldsforbrænding til den situation, som fremkommer i 2013, hvor en række større affaldsforbrændingsanlæg bliver CO2-kvoteomfattede.  
 Fra og med den 1. januar 2013 gælder de almindelige regler om udledningstilladelser efter lov om CO2-kvoter for affaldsforbrændingsanlæg af en vis størrelse, bortset fra produktionsenheder der udelukkende har til hovedformål at forbrænde farligt affald eller husholdningsaffald. Det betyder, at en række større affaldsforbrændingsanlæg bliver CO2-kvoteomfattede i 2013. Disse virksomheder har hidtil betalt afgifter af affaldsforbrænding efter særlige regler for affaldsforbrændingsanlæg uden for CO2-kvotesektoren, men fra og med den 1. januar 2013 vil de som noget nyt skulle betale afgifter af affaldsforbrænding efter de særlige afgiftsregler, som gælder for CO2-kvoteomfattede virksomheder, som foretager affaldsforbrænding. Dette gælder for afgifter efter både kulafgiftsloven og CO2-afgiftsloven.  
 De gældende særlige afgiftsregler for CO2-kvoteomfattede virksomheder, som foretager affaldsforbrænding, bygger til en vis grad på den opgørelse af CO2-udledning, som de CO2-kvoteomfattede virksomheder skal foretage efter lovgivningen om CO2-kvoter. Afgiftsreglerne benytter således mængderne energiindhold i brændsler (GJ) og brændslers CO2-emissionsfaktor (kg CO2/GJ). Disse mængder benyttes i dag også i CO2- kvotelovgivningen. Der er således i dag denne sammenhæng mellem afgiftsreglerne for affaldsforbrænding og CO2-kvotelovgivningen. Europa Kommissionen har udstedt Kommissionens forordning (EU) nr. 601/2012 af 21. juni 2012 om overvågning og rapportering af drivhusgasemissioner i medfør af Europa-Parlamentets og Rådets direktiv 2003/87/EF. Denne forordning skal anvendes fra den 1. januar 2013. Efter forordningen er der muligheder for, at de CO2-kvoteomfattede virksomheder anvender forskellige metoder til opgørelse af drivhusgasemissioner. F.eks. en metode, hvorefter CO2-udledningen måles direkte (skorstensmetoden), hvorved der ikke foretages opgørelse af energiindholdet i brændslet, herunder affaldsbrændsel. F.eks. en metode, hvorefter der fastsættes et gennemsnitligt energiindhold (GJ) for almindeligt affald, som derpå ganges med en relevant emissionsfaktor (kg CO2/GJ). Ved brug af sidstnævnte metode sker der ikke opgørelse af det faktiske energiindhold i brændslet for det enkelte anlæg, da der anvendes et gennemsnitligt energiindhold for brændsler, som er forbrændt i flere anlæg.  
 På den baggrund er det vurderet på hvilke områder og i hvilket omfang, der bør foretages tekniske tilpasninger af afgiftsreglerne for opgørelse af gældende afgifter på affaldsforbrænding til den nye situation i 2013. Det er således vurderet, at der er behov for tilpasninger af

* CO2-afgiften for CO2-kvoteomfattede anlæg, der forbrænder affald, og som ikke opgør det faktiske energiindhold i affaldsbrændsel og/eller emissionsfaktoren for brændslet efter CO2-kvotelovgivningen,
* tillægsafgiften på affaldsforbrænding efter kulafgiftsloven for ethvert CO2- kvoteomfattet anlæg, der forbrænder affald, og som ikke opgør det faktiske energiindhold i affaldsbrændslet efter CO2-kvotelovgivningen, og
* affaldsvarmeafgiften i kulafgiftsloven for centrale kraftvarmeværker, som ikke opgør det faktiske energiindhold i anvendt affaldsbrændsel efter CO2-kvotelovgivningen.

Med lovforslagets enkelte elementer foreslås herefter nogle tilpasninger af kulafgiftslovens og CO2-afgiftslovens regler for opgørelse af afgifter på affaldsforbrænding.  
 Overførslen af de større affaldsforbrændingsanlæg til CO2-kvotesektoren fra og med 2013 har hjemmel i CO2-kvotelovgivningen. Denne overførsel vil dermed ske uafhængigt af nærværende afgiftslovforslag. Lovforslaget omhandler alene teknisk tilpasning af afgiftsregler, som følge af den beskrevne nye situation fra og med 2013, som de gældende afgiftsregler for CO2-kvoteomfattede virksomheder ikke i tilstrækkelig grad passer til.

*3. Lovforslagets enkelte elementer*

*3.1. Affaldsvarmeafgiften i kulafgiftsloven*

*3.1.1. Gældende ret*

Den gældende bestemmelse i § 5, stk. 3, i kulafgiftsloven vedrører opgørelse af affaldsvarmeafgiften i forbindelse med affaldsforbrænding, når der fyres med en kombination af afgiftspligtigt affald og andre brændsler. Det fremgår af bestemmelsens 4. pkt., at der gælder en særlig regel for de centrale kraftvarmeværker, som er nævnt i bilag 1 til kulafgiftsloven, og som producerer både varme og elektricitet. Ifølge denne regel skal de centrale værker opgøre affaldsvarmeafgiften med udgangspunkt i det faktiske energiindhold i den indfyrede mængde afgiftspligtigt affald. Der foretages dog fradrag vedrørende produktion af elektricitet, så det kun er den producerede varme, som pålægges afgift. Det er dermed forudsat, at det enkelte centrale værk kan opgøre det faktiske energiindhold i den indfyrede mængde afgiftspligtigt affald efter § 5, stk. 3, 4. pkt., i kulafgiftsloven.   
 Ovennævnte regel i § 5, stk. 3, 4. pkt., i kulafgiftsloven blev indsat i kulafgiftsloven ved § 2, nr. 12, i lov nr. 461 af 12. juni 2009 om omlægning af affaldsforbrændingsafgiften. Forarbejderne til sidstnævnte lov fremgår af lovforslag nr. L 126, Folketingsåret 2008-2009, som blev fremsat af skatteministeren den 4. februar 2009. Af lovforslagets side 29 og 30 fremgår et eksempel på beregning af tillægsafgiften for et centralt CO2-kvoteomfattet kraftvarmeværk, hvoraf det fremgår, at dette værk opgør den faktiske brændværdi i den indfyrede mængde affald.

*3.1.2. Lovforslaget*

Ved forslaget gives regler for det tilfælde, at der i 2013 eller senere kan være situationer, hvor et eller flere af de relevante centrale værker ikke opgør det faktiske energiindhold i affaldsbrændslet som CO2-kvoteomfattet virksomhed. Der foreslås på den baggrund en supplerende bestemmelse til kulafgiftslovens § 5, stk. 3, 4. pkt. Det foreslås således, at hvis det faktiske energiindhold i den indfyrede mængde afgiftspligtigt affald ikke opgøres i forbindelse med opgørelsen af udledt CO2, jf. lov om CO2-kvoter, så opgøres det som summen af leveret varme, bortkølet varme og produceret elektricitet divideret med 0,85 og fratrukket energiindholdet i andre brændsler, hvorved mængden af afgiftspligtig varme fremkommer efter kulafgiftslovens § 5, stk. 3.

*3.2. Tillægsafgiften ved affaldsforbrænding efter kulafgiftsloven*

*3.2.1. Gældende ret*

Alle forbrændingsanlæg, hvorpå der forbrændes affald, og som i dag ikke er CO2- kvoteomfattede, herunder de affaldsforbrændingsanlæg som bliver CO2-kvoteomfattede i 2013, opgør i dag den afgiftspligtige mængde, hvoraf der skal betales tillægsafgift, efter reglerne i kulafgiftslovens § 5, stk. 7-13. Opgørelsesreglernes udgangspunkt er den målte producerede energi, herunder bortkølet varme. Denne mængde omregnes til energiindholdet i brændslerne ved brug af en virkningsgrad. Derpå foretages fradrag for brug af andre brændsler, elfremstilling og procesforbrug af varme i virksomheden, hvorefter den afgiftspligtige mængde fremkommer. Der gælder dog også et særligt fradrag for bortkølet varme på visse betingelser. Det gælder i praksis for en meget begrænset kreds af virksomheder.

Når de større affaldsforbrændingsanlæg bliver CO2-kvoteomfattede fra og med 2013, vil de automatisk blive omfattet af reglerne for CO2-kvoteomfattede værkers opgørelse af tillægsafgift i kulafgiftslovens § 5, stk. 6. Denne bestemmelse omfatter de ikke centrale værker, som er CO2-kvoteomfattede, mens kulafgiftslovens § 5, stk. 5, omfatter de centrale værker, som er CO2-kvoteomfattede. De to bestemmelser har i dag samme indhold. Begge typer CO2-kvoteomfattede virksomheder skal efter de gældende regler opgøre tillægsafgiften med udgangspunkt i det faktiske energiindhold i det indfyrede afgiftspligtige affald for anlægget. Det er herved forudsat, at disse virksomheder som CO2- kvotevirksomheder skal opgøre dette faktiske energiindhold efter CO2-kvotereglerne. Denne forudsætning nævnes i forarbejderne til bestemmelserne, som fremgår af lovforslag nr. L 126, Folketingsåret 2008-2009, jf. side 29 i forslaget. Der gælder i øvrigt fradrag for elfremstilling m.v.

*3.2.2. Lovforslaget*

Der foreslås tilføjelser til både stk. 5 og stk. 6 i § 5 i kulafgiftsloven. Tilføjelserne vedrører den situation, hvor CO2-kvoteomfattede virksomheder, der forbrænder affald, ikke opgør det faktiske energiindhold i den indfyrede mængde afgiftspligtigt affald i forbindelse med opgørelsen af udledt CO2, jf. lov om CO2-kvoter. Det foreslås således, at den afgiftspligtige mængde for denne situation skal opgøres efter de samme regler, som gælder for affaldsforbrændingsanlæg, som ikke er CO2-kvoteomfattede. Det vil sige aktuelt efter reglerne i § 5, stk. 7-13, i kulafgiftsloven. For så vidt angår det særlige fradrag for bortkølet varme foreslås dog, at fradraget fastholdes til kun at gælde for den kreds af virksomheder, som kan opnå det i dag.

Ovenstående betyder bl.a., at et større affaldsforbrændingsanlæg, der indgår i CO2-kvotesektoren fra og med 2013, og som ikke opgør det faktiske energiindhold i de anvendte affaldsbrændsler, vil fortsætte med at skulle opgøre tillægsafgiften efter den samme type regelsæt som tidligere og dermed ligesom de affaldsforbrændingsanlæg, der fortsat vil stå uden for CO2- kvotesektoren.

*3.3. CO2-afgiften ved affaldsforbrænding*

*3.3.1. Gældende ret*Alle affaldsforbrændingsanlæg, som i dag ikke er CO2-kvoteomfattede, herunder de som bliver CO2-kvoteomfattede fra og med 2013, opgør i dag den afgiftspligtige mængde, hvoraf der skal betales CO2-afgift, efter reglerne i CO2-afgiftslovens § 5, stk. 3. Den afgiftspligtige mængde udgøres af energiindholdet (GJ) i den samlede indfyrede mængde affald ganget med en standardemissionsfaktor på 28,34 kg CO2/GJ for affaldet. Dette energiindhold kender virksomhederne allerede fra deres opgørelse af tillægsafgiften på affaldsforbrænding efter kulafgiftsloven. Der foretages fradrag for affald med et vægtindhold af ikke bionedbrydeligt affald på mindre end 1 pct. Der foretages ikke fradrag for elfremstilling eller proces i virksomheden.  
 For så vidt angår de CO2-kvoteomfattede virksomheder, som forbrænder ikke bionedbrydeligt affald, gælder der andre regler. Efter de gældende regler i § 5, stk. 2, i CO2-afgiftsloven opgør disse virksomheder den CO2-afgiftspligtige mængde udledt CO2 med udgangspunkt i energiindholdet (GJ) i affaldsbrændslet ganget med dets faktiske emissionsfaktor (kg CO2/GJ). Dette energiindhold i affaldsbrændslet opgøres ligesom energiindholdet til beregningen af førnævnte tillægsafgift via henvisninger i CO2-afgiftslovens § 5, stk. 3, til henholdsvis stk. 5 og 6 i kulafgiftslovens § 5. For disse CO2-kvoteomfattede virksomheder er det hidtil forudsat, at de opgør både energiindholdet og emissionsfaktoren efter CO2-kvotereglerne. Dette fremgår af forarbejderne til bestemmelsen, jf. f.eks. side 33 og 34 i lovforslag nr. L 126, Folketingsåret 2008-2009. Endvidere betales der kun afgift for brændsel til varmefremstilling, men ikke for brændsel til elfremstilling. Med hensyn til varmefremstillingen kan virksomhederne desuden foretage et fradrag i den afgiftspligtige mængde, hvis affaldsvarme bruges til proces i virksomheden.

*3.3.2. Lovforslaget*

Den gældende bestemmelse i CO2-afgiftslovens § 5, stk. 3, rummer fire punktummer. Ordlyden af disse fire punktummer foreslås ikke ændret, men indholdet bliver alligevel ændret som følge af, at der i bestemmelsen henvises til bestemmelser i kulafgiftsloven, som foreslås ændret. Bestemmelsens 2. og 3. pkt., som vedrører den nærmere opgørelse af energiindholdet i CO2 -afgiftspligtigt affald, henviser således til regler i henholdsvis stk. 5 og 6 i kulafgiftslovens § 5, som igen vedrører den nærmere opgørelse af energiindholdet i affald i forbindelse med tillægsafgiften. Sidstnævnte stk. 5 og 6 i kulafgiftslovens § 5 foreslås som nævnt foran ændret med nogle tilføjelser. Disse tilføjelser betyder bl.a., at større affaldsforbrændingsanlæg, der indgår i CO2-kvotesektoren fra og med 2013, og som ikke opgør det faktiske energiindhold i de anvendte affaldsbrændsler, vil skulle fortsætte med at opgøre energiindholdet efter den samme type regelsæt som hidtil og dermed ligesom de affaldsforbrændingsanlæg, der fortsat vil stå uden for CO2 kvotesektoren. Forslaget indebærer, at CO2-kvoteomfattede virksomheder, når de skal opgøre energiindholdet i affald til beregning af CO2-afgift, fortsat skal opgøre energiindholdet i affald på samme måde efter bestemmelserne i CO2-afgiftsloven og kulafgiftsloven.

Der foreslås nogle tilføjelser til de gældende regler i CO2-afgiftslovens § 5, stk. 2, for de CO2-kvoteomfattede virksomheder, som forbrænder ikke bionedbrydeligt affald.   
 For det tilfældes skyld, at der vil være CO2-kvoteomfattede virksomheder, som ikke opgør den faktiske emissionsfaktor for affaldet efter CO2-kvotelovgivningen, foreslås, at der ved beregningen af afgiftsgrundlaget anvendes en standardemissionsfaktor på 37 kg CO2/GJ.   
 Endvidere foreslås for de tilfælde, hvor den såkaldte skorstensmetode efter CO2-kvotelovgivningen anvendes, at udgangspunktet for opgørelsen af den CO2-afgiftspligtige mængde skal være den CO2-kvoteomfattede virksomheds samlede direkte målte udledninger af tons CO2 i overensstemmelse med lov om CO2-kvoter. Denne mængde kendes i dette tilfælde af virksomheden qua den er CO2-kvoteomfattet. Desuden foreslås, at der på linje med de nugældende regler kan foretages fradrag for elfremstilling og for varme, som bruges til proces i virksomheden. Endvidere foreslås, at hvis der anvendes andre afgiftspligtige brændsler end affald, f.eks. naturgas, i forbindelse med affaldsforbrændingen, så fratrækkes CO2-afgiftsbelastningen på de andre brændsler ved beregningen af CO2-afgiften på affaldet. Det er herved forudsat, at skorstensmetoden medfører en tilstrækkeligt præcis opgørelse af udledt CO2 fra forbrænding af brændsel fra fossile kilder. Regler for skorstensmetoden fremgår af artiklerne 40-46 i Kommissionens forordning (EU) nr. 601/2012 af 21. juni 2012 om overvågning og rapportering af drivhusgasemissioner i medfør af Europa-Parlamentets og Rådets direktiv 2003/87/EF. Udtrykket skorstensmetoden er en samlebetegnelse for metoderne efter disse regler.

*4. Økonomiske konsekvenser for det offentlige*

Da der er tale om teknisk tilpasning af afgiftsregler, skønnes ingen af lovforslagets elementer at have nævneværdige provenuvirkninger. Forslaget medfører ligeledes ingen skatteudgifter.

*5. Administrative konsekvenser for det offentlige*

[udestår]

*6. Økonomiske konsekvenser for erhvervslivet*

Lovforslaget har ingen nævneværdige økonomiske konsekvenser for erhvervslivet.

*7. Administrative konsekvenser for erhvervslivet*

Lovforslaget har ingen nævneværdige administrative konsekvenser.

*8. Administrative konsekvenser for borgerne*

Lovforslaget har ingen nævneværdige administrative konsekvenser for borgerne.

*9. Miljømæssige konsekvenser*

Lovforslaget har ingen nævneværdige miljømæssige konsekvenser.

*10. Forholdet til EU-retten*

Forslaget notificeres som udkast i overensstemmelse med Europa-Parlamentets og Rådets direktiv 98/34/EF (informationsproceduredirektivet) som ændret ved direktiv 98/48/EF.

Der er tale om en skattemæssig foranstaltning, som ikke er omfattet af en standstill-periode.

*11. Hørte myndigheder og organisationer m.v.*

Lovforslaget har fra den XX. XX 2012 til den XX. XX. 2012 været sendt i høring hos:

[Høringsparter]

Høringssvarene vil blive fremsendt til Folketinget ledsaget af de kommentarer, som høringssvarene måtte give anledning til.

*12. Sammenfattende skema*

**Samlet vurdering af konsekvenser af lovforslaget**

|  |  |  |
| --- | --- | --- |
|  | Positive konsekvenser/ mindre udgifter | Negative konsekvenser/ merudgifter |
| Økonomiske konsekvenser for det offentlige | Ingen | Ingen |
| Administrative konsekvenser for det offentlige | [udestår] | [udestår] |
| Økonomiske konsekvenser for erhvervslivet | Ingen | Ingen |
| Administrative konsekvenser for erhvervslivet | Ingen | Ingen |
| Administrative konsekvenser for borgerne | Ingen | Ingen |
| Miljømæssige konsekvenser | Ingen | Ingen |
| Forholdet til EU-retten | Forslaget notificeres som udkast i overensstemmelse med Europa-Parlamentets og Rådets direktiv 98/34/EF (informationsproceduredirektivet) som ændret ved direktiv 98/48/EF.  Der er tale om en skattemæssig foranstaltning, som ikke er omfattet af en standstill-periode. | |

*Bemærkninger til lovforslagets enkelte bestemmelser*

*Til § 1*

Til nr. 1

Med forslagets nr. 1 foreslås en supplerende bestemmelse til § 5, stk. 3, 4. pkt., i kulafgiftsloven. Den nugældende bestemmelse i § 5, stk. 3, i kulafgiftsloven vedrører opgørelse af affaldsvarmeafgiften i forbindelse med affaldsforbrænding, når der fyres med en kombination af afgiftspligtigt affald og andre brændsler. Det fremgår af bestemmelsens 4. pkt., at der gælder en særlig regel for de centrale værker, som er nævnt i bilag 1 til kulafgiftsloven, og som producerer både varme og elektricitet. Ifølge denne regel skal de centrale værker opgøre affaldsvarmeafgiften med udgangspunkt i det faktiske energiindhold i den indfyrede mængde afgiftspligtigt affald, idet der foretages fradrag for produktion af elektricitet. Det må antages forudsat, at disse centrale værker, som i praksis er CO2-kvoteomfattede virksomheder, skal opgøre det faktiske energiindhold i den indfyrede mængde afgiftspligtigt affald efter reglerne for opgørelse af drivhusgasemissioner for CO2-kvoteomfattede virksomheder, jf. lov om CO2-kvoter.

Med den foreslåede supplerende bestemmelse til kulafgiftslovens § 5, stk. 3, 4. pkt., foreslås, at hvis det faktiske energiindhold i den indfyrede mængde afgiftspligtigt affald ikke opgøres i forbindelse med opgørelsen af udledte drivhusgasser, jf. lov om CO2-kvoter, så opgøres det som summen af leveret varme, bortkølet varme og produceret elektricitet divideret med 0,85 og fratrukket energiindholdet i andre brændsler, hvorved mængden af afgiftspligtig varme fremkommer.

Nedenfor gives et eksempel på, hvordan afgiftspligtig varme opgøres efter forslagets § 1, nr. 1.

*Eksempel*

Der er tale om et centralt værk, som fyrer med en kombination af afgiftspligtigt affald og andre brændsler, og som producerer både varme og elektricitet. Værket opgør ikke det faktiske energiindhold i den indfyrede mængde afgiftspligtigt affald i forbindelse med opgørelsen af drivhusgasser, jf. lov om CO2-kvoter. Der gælder f.eks. følgende:

|  |  |
| --- | --- |
| Produceret varme, | 100 GJ |
| * heraf leveret varme | 90 GJ |
| * heraf bortkølet varme | 10 GJ |
| Produceret el | 27,5 GJ |
|  |  |
| Anvendt naturgas | 400 Nm3 |
| Anvendt halm | 1 ton |
| Anvendt affaldsbrændsel | 10 ton |
| Anvendt affaldsbrændsel | Antal GJ beregnes |

De anførte konkrete oplysninger kendes fra målinger. Energiindholdet i det anvendte affaldsbrændsel kendes som udgangspunkt ikke. Det beregnes efter denne formel: Affaldsbrændselsmængde i alt i GJ = (leveret varme + bortkølet varme + produceret el)/0,85 – energi i halm – energi i naturgas. Energiindholdet i halm udgør 14,5 GJ/ton. Energiindholdet i naturgas udgør 39,6 MJ/Nm3. Der er tale om standardsatser for energiindhold i henholdsvis halm og affald, som er fastsat i energiafgiftslovene.

I dette beregningseksempel giver ovennævnte formel dette resultat:

(90 GJ + 10 GJ + 27,5 GJ)/0,85 – 1 ton halm x14,5 GJ/ton halm – 400 Nm3 x 0,0396 GJ/Nm3

= 127,5 GJ/0,85 – 14,5 GJ – 15,84 GJ = 150 GJ – 14,5 GJ – 15,84 GJ = 119,66 GJ for affaldsbrændsel

Energimængderne udgør derpå følgende:

|  |  |
| --- | --- |
| Affaldsbrændsel | 119,66 GJ |
| Halm | 14,50 GJ |
| Gas | 15,84 GJ |
|  |  |
| I alt brændsel | 150,00 GJ |

Den afgiftspligtige affaldsvarme opgøres som leveret varme ganget med energiindholdet i det afgiftspligtige affald divideret med det samlede energiindhold i brændslerne:

|  |  |
| --- | --- |
| 90 GJ varme x 119,66 GJ/150 GJ = | 71,796 GJ |

For at nå frem til afgiften ganges dette antal GJ med afgiftssatsen.

Til nr. 2

Forslagets nr. 2 vedrører den situation, hvor opgørelsen af affaldsvarmeafgiften for de centrale værker afhænger af en opgørelse af det faktiske energiindhold i affaldsbrændsel i forbindelse opgørelsen af CO2-udledning efter CO2-kvotelovgivningen. Inden for CO2-kvoteordningen sker opgørelse på årsbasis, mens afgiftsopgørelsen efter kulafgiftsloven sker på månedsbasis.   
 På den baggrund foreslås det præciseret, at når opgørelsen af det faktiske energiindhold i affaldsbrændslet sker på årsbasis efter CO2-kvoteordningen, så foretages der i første omgang en foreløbig opgørelse af afgiften for afgiftsperioden. Afgiftsopgørelsen reguleres efterfølgende, så snart det er muligt. I den foreløbige opgørelse af den afgift, som skal betales som et acontobeløb, indgår bl.a. sidste års verificerede data i henhold til CO2-kvoteordningen. Hvis der for en afgiftsperiode foreligger verificerede oplysninger om det faktiske energiindhold i overensstemmelse med CO2-kvotelovgivningen, som en del af eller et tillæg til verifikationen efter CO2-kvotelovgivningen, anvendes disse oplysninger ved opgørelsen for afgiftsperioden. I modsat fald foretages afgiftsopgørelsen for de relevante afgiftsperioder samlet. Udgifter til verifikation for enkelte afgiftsperioder afholdes af virksomheden.”

Til nr. 3 og 4

Med forslagets nr. 3 og 4 foreslås tilføjelser til henholdsvis stk. 5 og 6 i kulafgiftslovens § 5.   
 De nugældende bestemmelser i stk. 5 og 6 i kulafgiftslovens § 5 vedrører opgørelsen af tillægsafgiften for affald anvendt som brændsel i anlæg, som er omfattet af CO2-kvoter, dvs. anlæg for hvilke virksomheder har tilladelse til udledning af CO2 efter lov om CO2-kvoter. Bestemmelsen i § 5, stk. 5, vedrører de centrale værker, som er nævnt i bilag 1 til kulafgiftsloven, mens bestemmelsen i § 5, stk. 6, vedrører de ikke centrale værker. Opgørelsesreglerne er dog de samme. Virksomhederne skal efter de gældende regler opgøre tillægsafgiften med udgangspunkt i det faktiske energiindhold i det indfyrede afgiftspligtige affald for anlægget.  
 Med den foreslåede tilføjelse til henholdsvis stk. 5 og 6 i kulafgiftslovens § 5 foreslås regler for opgørelse af tillægsafgiften i forbindelse med affaldsforbrænding på CO2-kvoteomfattede anlæg, hvis det faktiske energiindhold i den indfyrede mængde afgiftspligtigt affald ikke opgøres i forbindelse med opgørelsen af udledt CO2, jf. lov om CO2-kvoter. Det foreslås således, at den afgiftspligtige mængde for denne situation skal opgøres efter de regler, som gælder for affaldsforbrændingsanlæg, som ikke er CO2- kvoteomfattede. Det vil sige aktuelt efter reglerne i § 5, stk. 7-13, i kulafgiftsloven, jf. dog nedenstående om fradrag for bortkølet varme.

For så vidt angår reglerne i § 5, stk. 11, 2.-6. pkt., hvorefter ikke CO2-kvoteomfattede virksomheder på visse betingelser kan opnå et fradrag i den afgiftspligtige mængde for bortkølet varme, foreslås, at dette fradrag tilsvarende skal kunne opnås for CO2-kvoteomfattede virksomheder, som er nytilkomne CO2-kvoteomfattede virksomheder. Dermed fastholdes fradraget til kun at gælde for den kreds af virksomheder, som kan opnå det i dag.

Endvidere foreslås det præciseret, at hvis det faktiske energiindhold i den indfyrede mængde afgiftspligtigt affald opgøres i overensstemmelse med reglerne for CO2-kvoteomfattede virksomheder for en periode, der ikke svarer til afgiftsperioden, og som er længere end afgiftsperioden, så skal virksomheden foretage en foreløbig afgiftsopgørelse for afgiftsperioden. Så snart den endelige opgørelse efter CO2-kvotereglerne foreligger, opgøres og afregnes afgiften for afgiftsperioderne endeligt. I den foreløbige opgørelse af den afgift, som skal betales som et acontobeløb, indgår om muligt bl.a. sidste års verificerede data i henhold til CO2-kvoteordningen. For affaldsforbrændingsanlæg, der ikke tidligere har været CO2-kvoteomfattede, men som bliver det, baseres den foreløbige opgørelse af afgiften på et kvalificeret skøn, som skal kunne dokumenteres. Hvis der for en afgiftsperiode foreligger verificerede oplysninger om det faktiske energiindhold i overensstemmelse med CO2-kvotelovgivningen, som en del af eller et tillæg til verifikationen efter CO2-kvotelovgivningen, anvendes disse oplysninger ved opgørelsen for afgiftsperioden. I modsat fald foretages afgiftsopgørelsen for de relevante afgiftsperioder samlet. Udgifter til verifikation for enkelte afgiftsperioder afholdes af virksomheden.”

*Til § 2*

Til nr. 1

Den gældende bestemmelse i CO2-afgiftslovens § 5, stk. 2, rummer fire punktummer. Bestemmelsens fire punktummer foreslås ikke ændret, men indholdet bliver alligevel ændret som følge af, at der i bestemmelsen henvises til bestemmelser i kulafgiftsloven, som foreslås ændret. Bestemmelsens 2. og 3. pkt., som vedrører nærmere opgørelse af energiindholdet i CO2 -afgiftspligtig affald, henviser således til regler i henholdsvis stk. 5 og 6 i kulafgiftslovens § 5, som igen vedrører nærmere opgørelse af energiindholdet i affald i forbindelse med tillægsafgiften. Sidstnævnte stk. 5 og 6 i kulafgiftslovens § 5 foreslås som nævnt foran ændret. Alt dette indebærer, at CO2-kvoteomfattede virksomheder, når de skal opgøre energiindholdet i affald til beregning af CO2-afgift, fortsat skal opgøre energiindholdet i affald på ensartet måde efter bestemmelserne i CO2-afgiftsloven og kulafgiftsloven.

Med forslaget foreslås tilføjelser til bestemmelsen i CO2-afgiftslovens § 5, stk. 2, som gælder for de CO2-kvoteomfattede virksomheder, som forbrænder ikke bionedbrydeligt affald.   
 For så vidt angår CO2-kvoteomfattede virksomheder, som ikke opgør den faktiske emissionsfaktor for affaldet efter CO2-kvotelovgivningen, foreslås, at der ved beregningen af CO2-afgiftsgrundlaget i stedet skal anvendes en emissionsfaktor på 37 kg CO2/GJ.  
 Endvidere foreslås for de tilfælde, hvor den såkaldte skorstensmetode efter CO2-kvotelovgivningen anvendes, at udgangspunktet for opgørelsen af den CO2 afgiftspligtige mængde skal være den CO2-kvoteomfattede virksomheds samlede direkte målte udledninger af tons CO2 i overensstemmelse med lov om CO2-kvoter. Endvidere foreslås, at der på linje med de nugældende regler kan foretages fradrag for elfremstilling samt for varme, som bruges til proces i virksomheden. Desuden foreslås, at hvis der anvendes andre afgiftspligtige brændsler end affald, f.eks. naturgas, i forbindelse med affaldsforbrændingen, så fratrækkes CO2-afgiftsbelastningen på de andre brændsler ved beregningen af CO2-afgift på affaldet.  
 Ved opgørelser efter CO2-kvoteloven anvendes i dag året, mens CO2 afgiften opgøres med måneden som afgiftsperiode. På den baggrund foreslås endelig præciseret, at hvis en virksomhed ikke kan foretage endelig opgørelse for en afgiftsperiode før CO2- kvoteperiodens udløb, så skal virksomheden foretage foreløbig afgiftsopgørelse for hver afgiftsperiode i CO2-kvoteperioden. Så snart den endelige opgørelse efter CO2-kvotereglerne foreligger, opgøres og afregnes afgiften for afgiftsperioderne endeligt. I den foreløbige opgørelse af den afgift, som skal betales som et acontobeløb, indgår om muligt bl.a. sidste års verificerede data i henhold til CO2-kvoteordningen. For affaldsforbrændingsanlæg, der ikke tidligere har været kvoteomfattede, men som bliver det, baseres den foreløbige opgørelse af afgiften på et kvalificeret skøn, som skal kunne dokumenteres. Hvis der foreligger verificerede oplysninger til brug for opgørelsen af den afgiftspligtige mængde i overensstemmelse med CO2-kvotelovgivningen for en afgiftsperiode, anvendes disse oplysninger ved opgørelsen for afgiftsperioden. I modsat fald foretages afgiftsopgørelsen for de relevante afgiftsperioder samlet. Udgifter til verifikation for enkelte afgiftsperioder afholdes af virksomheden.   
 Nedenfor gives et eksempel på, hvordan CO2-afgiften af affald skal opgøres efter forslagets § 2, nr. 1, når et anlæg anvender skorstensmetoden efter CO2-kvotelovgivningen.

*Eksempel*

Der er tale om et CO2-kvoteomfattet forbrændingsanlæg, som fyrer med en kombination CO2-afgiftspligtigt affald og andre brændsler, og som producerer både varme og elektricitet. Forbrændingsanlægget har opgjort CO2-udledningen efter CO2-kvotereglerne svarende til udledning af 6 tons CO2 ved anvendelse af skorstensmetoden. Året er 2013. Der gælder f.eks. følgende:

|  |  |
| --- | --- |
| Samlet udledning af CO2 | 6 tons |
| Produceret varme, | 100 GJ |
| * heraf leveret varme | 90 GJ |
| * heraf bortkølet varme | 10 GJ |
| Produceret el | 27,5 GJ |
|  |  |
| Anvendt naturgas | 400 Nm3 |
| Anvendt halm | 1 ton |
| Anvendt affaldsbrændsel | 10 ton |

De anførte konkrete oplysninger kendes fra målinger.

Som udgangspunkt udgør den CO2-afgiftspligtige mængde for affaldsbrændslet de udledte 6 tons CO2. Derefter foretages fradrag vedrørende elfremstilling som følger:

Energiindholdet i det anvendte affaldsbrændsel kendes som udgangspunkt ikke. Det beregnes efter denne formel: Affaldsbrændselsmængde i alt i GJ = (leveret varme + bortkølet varme + produceret el)/0,85 – energi i halm – energi i naturgas. Energiindholdet i halm udgør 14,5 GJ/ton. Energiindholdet i naturgas udgør 39,6 MJ/Nm3. Der er tale om standardsatser for energiindhold i henholdsvis halm og affald, som er fastsat i energiafgiftslovene.

I dette beregningseksempel giver ovennævnte formel dette resultat:

(90 GJ + 10 GJ + 27,5 GJ)/0,85 – 1 ton halm x14,5 GJ/ton halm – 400 Nm3 x 0,0396 GJ/Nm3

= 127,5 GJ/0,85 – 14,5 GJ – 15,84 GJ = 150 GJ – 14,5 GJ – 15,84 GJ = 119,66 GJ for affaldsbrændsel

Energimængderne udgør derefter følgende:

|  |  |
| --- | --- |
| Affaldsbrændsel | 119,66 GJ |
| Halm | 14,50 GJ |
| Gas | 15,84 GJ |
|  |  |
| I alt brændsel | 150,00 GJ |

Af de 150 GJ for affaldsbrændsel vil 83,33 GJ (produceret varme 100 GJ/1,2) blive henregnet til varme og 66,67 GJ (150 GJ – 83,33 GJ) til el, når man bruger den såkaldte v formel (v står varmevirkningsgrad).

Af de 150 GJ vil ca. 78,6 GJ (27,5/0,35) blive henregnet til el, når man bruger værnsreglen: elproduktion/ 0,35 – som angiver den maksimale fritagelse for elproduktion ved brug af v formel.

Af de 150 GJ brændsel vil ca. 41 GJ (27,5 GJ/0,67) blive henregnet til el - og dermed 109 GJ til varme -, når man bruger den såkaldte e formel (e står for elvirkningsgrad).

Der vil blive brugt v formel. Udledte tons CO2 efter fradrag for elfremstilling udgør:

|  |  |
| --- | --- |
| 6 tons CO2 x 83,33 GJ/150 GJ = | 3,333 tons CO2 |

Herefter udgør CO2-afgiften brutto 164 kr./ton CO2 x 3,333 ton CO2 = 546,6 kr. For at komme frem til CO2-afgiften netto, som er den endelige afgift, der skal angives til told- og skatteforvaltningen, kan der i dette eksempel ske fradrag af afgiftsbelastningen vedrørende forbruget af andre brændsler:

Der er anvendt 400 Nm3 naturgas. CO2 afgiftssatsen i 2013 er 37 øre/Nm3. Naturgassen til elfremstilling belastes ikke med CO2-afgift. CO2-afgiften vedrørende naturgassen til varmefremstillingen udgør:

|  |  |
| --- | --- |
| 400 Nm3 x 37 øre/Nm3 x 83,33/150 = | 82,22 kr. |

Der er ikke CO2-afgift på halmen.

Resten af CO2-afgiften beregnes:

|  |  |
| --- | --- |
| 546,6 kr. - 82,22 kr. = | 464,40 kr. |

Dette beløb udgør CO2-afgiften vedrørende CO2-udledningen fra affaldets forbrænding, som virksomheden skal angive til told- og skatteforvaltningen.

*Til § 3*

Det foreslås, at loven træder i kraft den 1. januar 2013 og har virkning fra og med denne dato.

1. ) Loven har som udkast været notificeret i overensstemmelse med Europa-Parlamentets og Rådets direktiv 98/34/EF (informationsproceduredirektivet) som ændret ved direktiv 98/48/EF. [↑](#footnote-ref-1)